संजय सिंह बोले- 'लैंडिंग के वक्त यात्रियों की रूह कांप गई', अब आया Vistara का जवाब
संजय सिंह द्वारा की गई शिकायत का संज्ञान लेते हुए नागरिक उड्डयन मंत्री ज्योतिरादित्य सिंधिया ने कार्रवाई का वादा किया है। सिंधिया ने ट्विटर पर कहा, ‘‘संजय जी, हम इस मामले की जांच के बाद उचित कदम उठाएंगे। घटना को संज्ञान में लाने के लिए धन्यवाद।''
नई दिल्ली: आम आदमी पार्टी (AAP) के सांसद संजय सिंह ने दावा किया कि बुधवार को भुवनेश्वर हवाई अड्डे पर उतरते समय विस्तारा की एक उड़ान दुर्घटनाग्रस्त होने से बाल-बाल बच गई। सोशल मीडिया के माध्यम से सिंह द्वारा की गई शिकायत का संज्ञान लेते हुए नागरिक उड्डयन मंत्री ज्योतिरादित्य सिंधिया ने कार्रवाई का वादा किया है। उड़ान यूके785 दिल्ली से सुबह सात बजे रवाना हुई थी और बुधवार सुबह लगभग नौ बजे ओडिशा की राजधानी भुवनेश्वर पहुंची।राज्यसभा सदस्य ने ट्वीट किया, ‘‘आज भुवनेश्वर में विस्तारा की उड़ान के उतरते समय लोगों की रूह कांप गई और यह उड़ान दुर्घटनाग्रस्त होने से बाल-बाल बची।’’ सिंह ने कहा, ‘‘कृपया पायलट महोदय से कोई दूसरा कार्य लें अन्यथा कभी कोई बड़ी घटना घटित हो सकती है। विस्तारा प्रबंधन और नागरिक उड्डयन मंत्री ज्योतिरादित्य सिंधिया सर, कृपया संज्ञान लें।’’ इसके जवाब में सिंधिया ने ट्विटर पर कहा, ‘‘संजय जी, हम इस मामले की जांच के बाद उचित कदम उठाएंगे। घटना को संज्ञान में लाने के लिए धन्यवाद।’’बाद में दिन के दौरान अपने बयान में, विस्तारा ने कहा कि विमान के उतरने के दौरान उसे तेज हवाओं का सामना करना पड़ा। इसमें कहा गया है, ‘‘हालांकि, पायलट आवश्यक सामंजस्य बैठाने में कामयाब रहे और तेज हवाओं के बावजूद, उड़ान का उतरना सामान्य था। हमारे पायलट अच्छी तरह से प्रशिक्षित हैं और ऐसी स्थितियों से निपटने में अनुभवी हैं।’’ बयान में कहा गया है, ‘‘हमारे यात्रियों और कर्मचारियों की सुरक्षा सर्वोपरि है।’’